Document ID: 32011R0813

KOMISIJOS REGLAMENTAS (ES) Nr. 813/2011
2011 m. rugpjūčio 11 d.
kuriuo dėl didžiausios leidžiamosios acekvinocilo, emamektino benzoato, metiletametsulfurono, flubendiamido, fludioksonilo, metilkrezoksimo, metoksifenozido, novalurono, tiakloprido ir trifloksistrobino koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
Didžiausia leidžiamoji metilkrezoksimo, metoksifenozido, tiakloprido ir trifloksistrobino likučių koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Acekvinocilo, emamektino benzoato, flubendiamido, fludioksonilo ir novalurono DLK nustatyta Reglamento (EB) Nr. 396/2005 III priedo A dalyje. Metiletametsulfurono DLK nebuvo nustatyta nei viename Reglamento (EB) Nr. 396/2005 priede, todėl taikoma numatytoji 0,01 mg/kg vertė.
(2)
Vadovaujantis procedūra, nustatyta 1991 m. liepos 15 d. Tarybos direktyvoje 91/414/EEB dėl augalų apsaugos produktų pateikimo į rinką (2), pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą augalų apsaugos produkto, kurio sudėtyje yra veikliosios medžiagos tiakloprido, DLK, kad šį produktą būtų leista naudoti žirniams (su ankštimis) apsaugoti.
(3)
Pateikta paraiška leisti naudoti acekvinocilą apyniams apsaugoti. Pateikta paraiška leisti naudoti emamektino benzoatą citrusiniams vaisiams, slyvoms ir abrikosams apsaugoti. Pateikta paraiška leisti naudoti fludioksonilą valgomosioms vynuogėms ir vynui gaminti skirtoms vynuogėms apsaugoti. Pateikta paraiška leisti naudoti metilkrezoksimą šilauogėms ir spanguolėms apsaugoti. Pateikta paraiška leisti naudoti metoksifenozidą slyvoms apsaugoti. Pateikta paraiška leisti naudoti trifloksistrobiną baklažanams ir spanguolėms apsaugoti.
(4)
Pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti metiletametsulfuroną rapsų sėkloms apsaugoti. Kadangi Kanadoje leidžiama naudoti metiletametsulfuroną rapsų sėkloms apsaugoti, šios cheminės medžiagos likučiai yra didesni nei Reglamente (EB) Nr. 396/2005 nustatyta DLK. Siekiant išvengti prekybos kliūčių rapsų sėklų importui, būtina nustatyti didesnę DLK.
(5)
Pateikta paraiška leisti padidinti dabartinę flubendiamido, naudojamo medžių riešutams, obuoliams, kriaušėms, vyšnioms, persikams, valgomosioms vynuogėms ir vynui gaminti skirtoms vynuogėms, salotoms, špinatams, salierams, sojų pupelėms, medvilnės sėkloms, kukurūzams ir slyvoms apsaugoti, DLK, siekiant išvengti prekybos kliūčių šių produktų importui iš Jungtinių Valstijų. Pateikta paraiška leisti padidinti dabartinę tos pačios veikliosios medžiagos, naudojamos ryžiams apsaugoti, DLK, siekiant išvengti prekybos kliūčių ryžių importui iš Indijos. Pateikta paraiška leisti padidinti dabartinę fludioksonilo, naudojamo batatams ir diaskorėjoms apsaugoti, DLK, siekiant išvengti prekybos kliūčių šių produktų importui iš Jungtinių Valstijų. Pateikta paraiška leisti padidinti dabartinę novalurono, naudojamo spanguolėms apsaugoti, DLK, siekiant išvengti prekybos kliūčių spanguolių importui iš Jungtinių Valstijų. Pateikta paraiška leisti padidinti dabartinę metoksifenozido, naudojamo avokadams ir granatams apsaugoti, DLK, siekiant išvengti prekybos kliūčių šių produktų importui iš Jungtinių Valstijų.
(6)
Atitinkamos valstybės narės įvertino pateiktas paraiškas, kaip nurodyta Reglamento (EB) Nr. 396/2005 8 straipsnyje, ir vertinimo ataskaitas pateikė Komisijai.
(7)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, prireikus, gyvūnams, ir pateikė pagrįstas nuomones dėl siūlomos DLK (3). Šias nuomones Tarnyba pateikė Komisijai, valstybėms narėms ir visuomenei.
(8)
Tarnyba pagrįstose nuomonėse padarė išvadą, kad duomenų, pateiktų dėl trifloksistrobino naudojimo spanguolėms apsaugoti ir flubendiamido naudojimo sojų pupelėms, medvilnės sėkloms, kukurūzams ir slyvoms apsaugoti, nepakako prašomai DLK pagrįsti. Dėl naudojimo pomidorams, paprikoms ir cukriniams kukurūzams apsaugoti, Tarnyba padarė išvadą, kad nustatyta DLK jau atitinka dabartinę leidžiamą naudoti koncentraciją. Dėl emamektino benzoato naudojimo citrusiniams vaisiams apsaugoti, Tarnyba padarė išvadą, kad nustatyta DLK jau atitinka dabartinę leidžiamą naudoti koncentraciją. Dėl visų kitų paraiškų Tarnyba padarė išvadą, kad įgyvendinti visi duomenims keliami reikalavimai ir pareiškėjų prašomi DLK pakeitimai yra priimtini vartotojų saugos atžvilgiu, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekeltų pavojaus viršyti leistiną paros dozę (LPD) arba ūmaus poveikio etaloninę dozę (ŪPED).
(9)
Remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus.
(10)
Todėl Reglamentas (EB) Nr. 396/2005 turėtų būti atitinkamai iš dalies pakeistas.
(11)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. rugpjūčio 11 d.

Labels: 0
17
6